Σύλλογος Εκπαιδευτικών Π.Ε. «Ηρώ Κωνσταντοπούλου»
ΑΝΩ ΛΙΟΣΙΩΝ – ΖΕΦΥΡΙΟΥ – ΦΥΛΗΣ
SITE     www.p-e-filis.gr                                                                           		Άνω Λιόσια 13.11.2026
email:   syllogosfilis@gmail.com
Προς:   Τα μέλη του Συλλόγου, ΔΟΕ, Συλλόγους Εκπ/κών  Π.Ε.
Πολυτεχνείο 2026: Το Πολυτεχνείο δε θα μπει στον γύψο, οι απαγορεύσεις της Πρυτανείας δε θα περάσουν!
Όλες/Όλοι στον τριήμερο εορτασμό 15-17 Νοέμβρη και στην πορεία του Πολυτεχνείου!
Mνήμες χούντας ξυπνά η ολομέτωπη επίθεση που εξαπολύει η πρυτανεία του ΕΜΠ με στόχο τον καθιερωμένο τριήμερο εορτασμό της επετείου του Πολυτεχνείου. Από το «Αποφασίζομεν και διατάσσομεν» της δικτατορίας μέχρι το «λουκέτο» μετά τις 6:00μ.μ. που συνεπάγεται τον αποκλεισμό των συναθροίσεων «άνω των τριών ατόμων», όπως υπαγόρευε τον Απρίλη του ’67 η κατάσταση πολιορκίας, ο στρατιωτικός νόμος.
Κλειστές όλες οι αίθουσες των κτιρίων ενώ οι εκδηλώσεις θα πραγματοποιούνται «αποκλειστικά και μόνο στον εξωτερικό χώρο του Ιστορικού Συγκροτήματος και στην επιφάνεια την οποία το ίδρυμα θα διαθέσει για τον σκοπό αυτό». Ο Πρύτανης του ΕΜΠ, Ι. Χατζηγεωργίου, ζητά η πράξη να είναι «άμεσα εκτελεστή» και την κοινοποιεί στα υπουργεία Παιδείας και Προστασίας του Πολίτη, στην Πολιτική Προστασία, στην Εισαγγελία και στη ΓΑΔΑ «για να συνδράμουν», δηλαδή στην πράξη ανοίγει τον δρόμο για την παρουσία δυνάμεων καταστολής μέσα και γύρω από το Πολυτεχνείο. Η πρυτανεία επικαλείται τα επεισόδια του 2025, ενώ αρνήθηκε ακόμη και μικρή αίθουσα στον ΣΦΕΑ 1967–1974, συνδιοργανωτή του εορτασμού. 
Δηλώνουμε ότι δε θα επιτρέψουμε να βάλουν το Πολυτεχνείο στον γύψο. Καλούμε τις/τους εκπαιδευτικούς, τον λαό και τη νεολαία να μαζικοποιήσουν τον τριήμερο εορτασμό του Πολυτεχνείου και να ακυρώσουν στην πράξη τις απαγορεύσεις. 
Ο πρύτανης του ΕΜΠ Ιωάννης Χατζηγεωργίου, επιχειρεί να υλοποιήσει τα σχέδια της κυβέρνησης, του κράτους και της αμερικανικής πρεσβείας για υποβάθμιση, ασφυκτικό περιορισμό και τελικά ουσιαστική κατάργηση των εκδηλώσεων για την εξέγερση του Πολυτεχνείου.
Τον Νοέμβρη του ’73, η δικτατορία κατέφυγε στα τανκς και στις σφαίρες ώστε να πνίξει το σύνθημα «Ψωμί - Παιδεία - Ελευθερία». Σήμερα χρησιμοποιούν άλλες μεθόδους. Θέλουν ένα Πολυτεχνείο σκοτεινό, σιωπηλό, ακατοίκητο. 
Και μια και δεν μπορούν να το απαγορεύσουν εντελώς, προσπαθούν να καταλήξει σε μια άνευρη, αποστειρωμένη και εθιμοτυπική κατάθεση στεφάνων, σε μια συγκυρία πρωτοφανούς όξυνσης της καταστολής και της επίθεσης στα δικαιώματα εργαζόμενων και νεολαίας. Το μήνυμα που θέλουν να περάσουν είναι σαφές: ο τριήμερος εορτασμός και η πορεία προς την αμερικανική πρεσβεία ανήκουν στο παρελθόν. Τώρα πρέπει να δοξάσουμε την ισραηλινής προέλευσης, Ασπίδα του Αχιλλέα στη στρατιωτική παρέλαση, να προσκυνήσουμε τη φρεγάτα Belharra «Κίμων», να νιώσουμε περήφανοι ατενίζοντας το τερατώδες τοτέμ στο Ελληνικό.
Το Πολυτεχνείου είναι ένα διαρκές αγκάθι, ο ίδιος ο χώρος του ΕΜΠ ως ο φυσικός χώρος ενός εκπαιδευτικού ιδρύματος, ως τόπος υπεράσπισης της δημοκρατίας, της ελευθερίας, του αντιμπεριαλιστικού αγώνα, του αγώνα ενάντια στην αμερικανοκίνητη δικτατορία και τον φασισμό. Μια και δεν μπορούν να σβήσουν για πάντα τα συνθήματα  «Έξω αι ΗΠΑ», «Έξω το ΝΑΤΟ», μια και η πύλη δεν γίνεται να κατεδαφιστεί, καταβάλλεται προσπάθεια να κατεδαφιστεί ό,τι έχει σχέση με την ιστορική μνήμη. 
Το σύστημα για μια ακόμα φορά τρέμει το ανυπότακτο πνεύμα του Νοέμβρη της εξέγερσης. Αυτό που στέκεται αλληλέγγυο στον λαό της Παλαιστίνης, αυτό που αντιστέκεται κι αντιπαλεύει  τις πολεμικές επιδιώξεις του κεφαλαίου στη χώρα μας, που, συνδεδεμένο με το κράτος-τρομοκράτη του Ισραήλ, συμμετέχει σε πολεμικούς σχεδιασμούς και στη γενοκτονία, αυτό που αγωνίζεται ενάντια στην πολιτική κυβέρνησης και κεφαλαίου και στην πολεμική στρατηγική ΗΠΑ-ΝΑΤΟ-ΕΕ στην περιοχή μας.
Ο Νοέμβρης πάντα θυμίζει πως είναι ο λαός που γράφει την ιστορία με ανυπακοή, με εξέγερση. Με τη δημοκρατία των συνελεύσεων όπου χτίστηκε η συλλογική δύναμη που έδωσε έμπνευση, που έκανε το ΕΜΠ κέντρο αγώνα του λαού της Αθήνας και οργάνωσε την κάθε στιγμή της εξέγερσης, από το ραδιόφωνο ως το ιατρείο. 
Μ’ αυτόν τον αέρα της ανυπακοής και της απελευθέρωσης οφείλουμε να μπολιάσουμε τα σωματεία.  
Τα συνθήματα  του Πολυτεχνείου «Έξω οι ΗΠΑ», «Έξω το ΝΑΤΟ», «Ψωμί - Παιδεία – Ελευθερία» παραμένουν ανεξίτηλα. Η χούντα μπορεί να ανατράπηκε όμως το σύστημα της εκμετάλλευσης που γεννά  κρίσεις,  πολέμους, καταπίεση είναι εδώ! Θα τα φωνάζουμε ξανά και ξανά ως απάντηση σε αυτούς που καλλιεργούν  τον εθνικισμό και τη μισαλοδοξία, την υποταγή στα συμφέροντα του εγχώριου και διεθνούς κεφαλαίου, σε αυτούς που εξοντώνουν λαούς και ξαναμοιράζουν τις αγορές, για να μας πείσουν ότι οι «συμμαχίες» τους δήθεν θα μας προστατέψουν.
Το Πολυτεχνείο δεν είναι ιδιοκτησία κανενός. Θα παραμείνει χώρος έκφρασης για όλα τα μαχόμενα ρεύματα, χωρίς αποκλεισμούς, και η διοργάνωσή της υπόθεση των φοιτητικών συλλόγων, των εργατικών σωματείων, του ΣΦΕΑ και του συντονισμού τους. Δεν θα περάσει ούτε η αυταρχική απομόνωση του εορτασμού ούτε καμία βίαιη οργανωτική επιβολή και εκφυλισμός του τριημέρου.
Τα σωματεία και οι φοιτητικοί σύλλογοι, το μαζικό λαϊκό κίνημα, δεν βάζουν το Πολυτεχνείο σε μουσεία ούτε στον γύψο και θα διασφαλίσουν τον εορτασμό του τριημέρου απέναντι σε όσους τον επιβουλεύονται.
Καλούμε τις/τους συναδέλφισσες/ους να μιλήσουν για το Πολυτεχνείο στις τάξεις μας, στους μαθητές/τριες μας! Να τους μιλήσουμε για τον φασισμό, την αμερικανοκίνητη δικτατορία και τα εγκλήματα της απέναντι στον λαό και τη νεολαία, για την αντίσταση και την εξέγερση του Νοέμβρη του ‘73. Να διδάξουμε ξανά τα γεγονότα με την αλήθεια των ντοκουμέντων, των τραγουδιών και των ποιημάτων! Να ακουστούν σε κάθε σχολείο τα ονόματα των νεκρών του Πολυτεχνείου!
-	Απαιτούμε την άμεση ανάκληση της Πράξης του Πρύτανη
-	Καλούμε εκπαιδευτικούς, εργαζόμενες/ους, διδάσκοντες και φοιτητές να την απορρίψουν στην πράξη και να συμμετάσχουν μαζικά στις εκδηλώσεις στις 15 - 17 Νοέμβρη και στην αντιμπεριαλιστική πορεία προς την αμερικάνικη πρεσβεία Τρίτη 17 Νοέμβρη 4:00μμ πίσω από τα φοιτητικά μπλοκ.
-  Δηλώνουμε ότι δεν θα επιτρέψουμε περιφράξεις, αστυνομοκρατία, «αποστειρωμένες» εκδηλώσεις
Οι εξεγέρσεις δεν μπαίνουν στα μουσεία

